CELEX: 32016D1073
Language: sl
Date: 2016-07-01 00:00:00
Title: Izvedbeni sklep Komisije (EU) 2016/1073 z dne 1. julija 2016 o enakovrednosti določenih pogodbenih trgov v Združenih državah Amerike v skladu z Uredbo (EU) št. 648/2012 Evropskega parlamenta in Sveta (Besedilo velja za EGP)

2.7.2016   
            
            
               SL
            
            
               Uradni list Evropske unije
            
            
               L 178/24
            
         IZVEDBENI SKLEP KOMISIJE (EU) 2016/1073
   z dne 1. julija 2016
   o enakovrednosti določenih pogodbenih trgov v Združenih državah Amerike v skladu z Uredbo (EU) št. 648/2012 Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) in zlasti člena 2a(2) Uredbe,
   ob upoštevanju naslednjega:
   
               (1)
            
            
               Uredba (EU) št. 648/2012 določa zahteve za kliring in dvostransko obvladovanje tveganja za pogodbe o izvedenih finančnih instrumentih OTC ter zahteve za poročanje o takih pogodbah. Točka (7) člena 2 Uredbe (EU) št. 648/2012 izvedene finančne instrumente OTC opredeljuje kot pogodbe o izvedenih finančnih instrumentih, ki se ne izvršijo na reguliranem trgu v smislu točke (14) člena 4(1) Direktive 2004/39/ES Evropskega parlamenta in Sveta (2) ali na trgu tretje države, ki se šteje za enakovrednega reguliranemu trgu v skladu s členom 2a Uredbe (EU) št. 648/2012. Zato se pogodbe o izvedenih finančnih instrumentih, ki se izvršijo na trgu tretje države, ki se ne šteje za enakovrednega reguliranemu trgu, za namene Uredbe (EU) št. 648/2012 razvrstijo med izvedene finančne instrumente OTC.
            
         
               (2)
            
            
               V skladu s členom 2a Uredbe (EU) št. 648/2012 se trg tretje države šteje za enakovrednega reguliranemu trgu, kadar izpolnjuje pravno zavezujoče zahteve, ki so enakovredne zahtevam iz naslova III Direktive 2004/39/ES, ter je predmet stalnega učinkovitega nadzora in izvrševanja v tej tretji državi.
            
         
               (3)
            
            
               Da bi se trg tretje države štel za enakovrednega reguliranemu trgu v smislu Direktive 2004/39/ES, bi morale biti veljavne pravno zavezujoče zahteve ter nadzorne in izvršitvene ureditve v smislu doseganja regulativnih ciljev v veliki meri enakovredne zahtevam Unije. Namen te ocene enakovrednosti je torej preveriti, ali so pravno zavezujoče zahteve, ki se uporabljajo za določene pogodbene trge v Združenih državah Amerike, enakovredne zahtevam iz naslova III Direktive 2004/39/ES ter ali so navedeni trgi predmet stalnega učinkovitega nadzora in izvrševanja. Trge, ki so pridobili dovoljenje kot določeni pogodbeni trgi na datum sprejetja tega sklepa, je treba opredeliti kot trge, ki se štejejo za enakovredne reguliranemu trgu v skladu z Direktivo 2004/39/ES.
            
         
               (4)
            
            
               Določeni pogodbeni trgi so organizirani sistemi trgovanja, ki delujejo pod regulativnim nadzorom Komisije za trgovanje z blagovnimi terminskimi pogodbami (Commodity Futures Trading Commission, CFTC) v skladu z oddelkom 5 Zakona o blagovni borzi (Commodity Exchange Act, CEA) 7, USC 7. Pravno zavezujoče zahteve za določene pogodbene trge, ki imajo dovoljenje v ZDA, so navedene v CEA, ki skupaj s predpisi Komisije za trgovanje z blagovnimi terminskimi pogodbami (v nadaljnjem besedilu: predpisi CFTC) sestavljajo pravni okvir za delovanje določenih pogodbenih trgov. Del 38 predpisov CFTC določa zahteve za delovanje organiziranih sistemov trgovanja ter navaja 23 temeljnih načel, ki jih morajo določeni pogodbeni trgi od začetka in nenehno upoštevati. V skladu s predpisi CFTC morajo določeni pogodbeni trgi uporabljati sistem trgovanja, ki je v skladu s CEA običajno večstranski sistem trgovanja, v katerem udeleženci lahko izvršujejo posle v skladu z nediskrecijskimi pravili. Določeni pogodbeni trgi morajo članom zagotoviti nepristranski dostop do svojih trgov in storitev. Merila za dostop morajo biti nepristranska, pregledna in se uporabljati nediskriminatorno. Poleg tega predpisi CFTC določenim pogodbenim trgom nalagajo organizacijske zahteve glede politik na področju nasprotij interesov, upravljanja tveganj, ureditev trgovanja, kliringa in poravnav, predpisov za kotiranje na borzi ter nadzora skladnosti. V skladu s temeljnim načelom 2 (17 CFR §38.150 (2015)) mora organizirani sistem trgovanja zagotoviti, nadzirati in zagotavljati skladnost z notranjimi predpisi določenega pogodbenega trga, vključno s pravili o prepovedi nepoštenih trgovinskih praks. Zato mora imeti zmogljivosti za odkrivanje kršitev notranjih predpisov določenega pogodbenega trga, preiskovanje le-teh ter za uporabo ustreznih sankcij za kršitelje.
            
         
               (5)
            
            
               Pravno zavezujoče zahteve za določene pogodbene trge, ki imajo dovoljenje v ZDA, ki so določene v pravnem okviru za delovanje določenih pogodbenih trgov, zagotavljajo dobre rezultate, enakovredne rezultatom na podlagi zahtev iz naslova III Direktive 2004/39/ES, na naslednjih področjih: postopek odobritve, zahteve glede opredelitev, dostop do določenega pogodbenega trga, organizacijske zahteve, zahteve za višje vodstvo, sprejem izvedenih finančnih instrumentov v trgovanje, začasna ustavitev trgovanja z izvedenimi finančnimi instrumenti in njihov umik iz trgovanja, nadzor skladnosti in dostop do ureditev kliringa in poravnav.
            
         
               (6)
            
            
               V skladu z Direktivo 2004/39/ES se zahteve glede preglednosti pred trgovanjem in po njem uporabljajo samo za delnice, uvrščene v trgovanje na reguliranih trgih. Ker se na določenih pogodbenih trgih ne trguje z delnicami in te niso uvrščene v trgovanje, Komisija meni, da ocena zadevnih zahtev ni relevantna za namene tega ukrepa.
            
         
               (7)
            
            
               Zato je ustrezno zaključiti, da pravno zavezujoče zahteve za določene pogodbene trge, ustanovljene v ZDA, zagotavljajo rezultate, enakovredne zahtevam iz naslova III Direktive 2004/39/ES.
            
         
               (8)
            
            
               Določeni pogodbeni trgi delujejo pod nadzorom CFTC. Glavni cilj programa CFTC glede skladnosti je oceniti skladnost določenega pogodbenega trga z veljavnimi določbami CEA, vključno s 23 temeljnimi načeli, ki jih morajo določeni pogodbeni trgi upoštevati, in predpisi CFTC, s katerimi se izvajajo navedena temeljna načela. CFTC v ta namen preverja skladnost določenega pogodbenega trga s temeljnimi načeli in predpisi glede nadzora trgovanja, nadzora trga, revizijske sledi ter programov disciplinskih ukrepov za določene pogodbene trge. V skladu s programom za nadzor trga CFTC nadzira borzne trgovce, da zagotovi upoštevanje določb iz CEA in predpisov CFTC. V ta namen program za nadzor trga nadzira trgovanje na določenih pogodbenih trgih, terminske pogodbe, posle zamenjave in pozicije v poslih zamenjave (swap positions), da se odkrijejo in preprečijo zlorabe na trgu ter zagotovi skladnost s CEA in predpisi CFTC. Poleg tega program za pregled trga pregleduje vso dokumentacijo glede pravil določenega pogodbenega trga, program za pregled produktov pa pregleduje dokumentacijo glede pogojev določenega pogodbenega trga v zvezi s produktom; oba programa pregledujeta dokumentacijo, da zagotovita skladnost s CEA in predpisi CFTC.
            
         
               (9)
            
            
               CFTC je odgovorna tudi za izvršitve. V skladu z oddelkom 6b Zakona o blagovni borzi lahko CFTC izda odredbo o prenehanju določenih dejavnosti ter naloži civilne ali kazenske sankcije, če se ugotovi, da določen pogodbeni trg krši CEA ali predpise CFTC. V skladu z oddelkom 6c(a) lahko CFTC vloži tudi tožbo pred zveznim sodiščem ZDA proti vsakemu registriranemu subjektu ali drugi osebi, ki krši določbe CEA ter zadevne predpise, določbe in naročila CFTC. Določeni pogodbeni trgi prevzemajo nekatere nadzorne naloge in od njih se zahteva, da nadzorujejo in zagotavljajo skladnost z notranjimi predpisi vsakega določenega pogodbenega trga. V skladu z „izrednimi pooblastili“ CEA (CEA § 8a(9)) lahko CFTC določenemu pogodbenemu trgu naloži sprejetje takšnih ukrepov, ki so po njenem mnenju potrebni za ohranitev ali obnovitev pravilnega trgovanja ali za likvidacijo določene pogodbe o izvedenih finančnih instrumentih. Od določenih pogodbenih trgov se zahteva tudi, da imajo ureditve in sredstva za učinkovito izvrševanje svojih notranjih predpisov.
            
         
               (10)
            
            
               Zato je ustrezno zaključiti, da za določene pogodbene trge velja stalen učinkovit nadzor in izvrševanje v ZDA.
            
         
               (11)
            
            
               Zato bi bilo treba pogoje iz člena 2a Uredbe (EU) št. 648/2012 šteti za izpolnjene, kar zadeva določene pogodbene trge, ki imajo dovoljenje v ZDA.
            
         
               (12)
            
            
               Ta sklep temelji na pravno zavezujočih zahtevah za določene pogodbene trge, ki veljajo v ZDA v času sprejetja tega sklepa. Komisija bi morala še naprej redno spremljati razvoj pravnih in nadzornih ureditev za določene pogodbene trge ter izpolnjevanje pogojev, na podlagi katerih je bil ta sklep sprejet. Komisija bi morala ta sklep pregledati zlasti zaradi začetka veljavnosti Uredbe (EU) št. 600/2014 Evropskega parlamenta in Sveta (3) ter Direktive 2014/65/EU Evropskega parlamenta in Sveta (4).
            
         
               (13)
            
            
               Redni pregled pravnih in nadzornih ureditev, ki se uporabljajo za določene pogodbene trge v ZDA ne posega v možnost, ki Komisiji omogoča, da kadar koli izvede poseben pregled, če mora zaradi razvoja dogodkov ponovno oceniti enakovrednost, odobreno s tem sklepom. Takšna ponovna ocena bi lahko privedla do razveljavitve tega sklepa.
            
         
               (14)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene točke (7) člena 2 Uredbe (EU) št. 648/2012 se organizirani sistemi trgovanja, ki jih je Komisija za trgovanje z blagovnimi terminskimi pogodbami (CFTC) imenovala za pogodbene trge v Združenih državah Amerike in so navedeni v Prilogi, štejejo za enakovredne reguliranim trgom, kot je navedeno v točki (14) člena 4(1) Direktive 2004/39/ES.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 1. julija 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 201, 27.7.2012, str. 1.
   
      (2)  Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1).
   
      (3)  Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
   
      (4)  Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
   
      PRILOGA
      Določeni pogodbeni trgi v Združenih državah Amerike iz člena 1:
      
                  (a)
               
               
                  Cantor Futures Exchange, L.P.
               
            
                  (b)
               
               
                  CBOE Futures Exchange, LLC
               
            
                  (c)
               
               
                  Chicago Board of Trade (Board of Trade of the City of Chicago, Inc.)
               
            
                  (d)
               
               
                  Chicago Mercantile Exchange, Inc.
               
            
                  (e)
               
               
                  Commodity Exchange, Inc.
               
            
                  (f)
               
               
                  ELX Futures, L.P.
               
            
                  (g)
               
               
                  Eris Exchange, LLC
               
            
                  (h)
               
               
                  ICE Futures U.S., Inc.
               
            
                  (i)
               
               
                  Minneapolis Grain Exchange, Inc.
               
            
                  (j)
               
               
                  New York Mercantile Exchange, Inc.
               
            
                  (k)
               
               
                  Nodal Exchange, LLC
               
            
                  (l)
               
               
                  North American Derivatives Exchange, Inc.
               
            
                  (m)
               
               
                  OneChicago LLC
               
            
                  (n)
               
               
                  TrueEX LLC
               
            
                  (o)
               
               
                  NASDAQ Futures, Inc.